Előszó

Az algoritmikus és numerikus matematika egytemi szintű oktatásában jogosan vetődött fel az igény olyan segédanyagokra, ahol az ismertetendő tételek, eljárások, számos példán keresztül tanulmányozhatók, sőt a példák paraméterei interaktívan változtathatók és a megismert algoritmusok prototípusai könnyen implementálhatók. A Mathematica általános célú komputeralgebrai rendszer és a Mathematica  univerzális programozási nyelve logikusan adódott segítségül ezen célkitűzések megvalósításához. Ez a jegyzet - amely Mathematica  munkafüzetek rendszere - ebben az irányban tett első lépésként tekinthető.

Jelen tananyag több, mint egy statikus jegyzet és feladatgyűjtemény, mivel tartalmaz számos olyan példát, amelynek numerikus értékei módosíthatók. Ezen kívül ehhez az anyagrészhez fejlesztett interaktív elemek is rendelkezésere állnak. A Black-Box típusú használat esetén elegendő a megoldandó problémát és a hozzátartozó beépített Mathematica függvényt ismerni.  Az itt tárgyalt anyagrészek esetén azonban mi mindig törekszünk a problémák  megoldására  szolgáló módszert is ismertetni és demonstrálni, tehát saját implementációs kódok is elő fognak kerülni (White-box fázis).

Jelen interaktív jegyzet szerzője több éve tart numerikus matematikából előadásokat és gyakorlatokat  a Szegedi Tudományegyetemen. A jegyzet alakját számos kolléga és hallgató ötlete vagy javaslata alakította, s ezért külön köszönet illeti (a teljesség igénye nélkül) Karsai Jánost, Kovács Zoltánt, Móricz Ferencet és Stachó Lászlót. Version1.0

Szeged, 2011. november

Vajda Róbert